钦定古今图书集成/理学汇编/经籍典/第036卷 > 韩昌黎集 > 《与孟尚书书》
## 钦定古今图书集成/理学汇编/经籍典/第036卷 > 韩昌黎集 > 《与孟尚书书》

夫杨墨行，正道废，且将数百年，以至于秦，卒灭先王
之法，烧除经书，坑杀学士，天下遂大乱。及秦灭，汉兴
且百年，尚未知修明先王之道。其后始除挟《书》之律，
稍求亡书，招学士，经虽少得，尚皆残阙，十亡二三。故
学士多老死，新者不见全经，不能尽知先王之事，各
以所见为守，分离乖隔，不合不公，二帝三王群圣人
之道于是大坏。后之学者无所寻逐，以至于今泯泯
也。其祸出于杨墨肆行而莫之禁故也。孟子虽贤圣
不得位，空言无施，虽切何补？然赖其言，而今之学者
尚知宗孔氏，崇仁义、贵王贱霸而已。其大经大法皆
亡灭而不救，坏烂而不收，所谓存十一于千百，安在
其能廓如也？然向无孟氏，则皆服左衽而言“侏𠌯”矣。
故愈尝推尊孟氏，以为功不在禹下者，为此也。